b'\n_START_ARTICLE_\nMedalja za zimski boj na vzhodni fronti 1941/42\n_START_SECTION_\nZgodovina odlikovanja\n_START_PARAGRAPH_\nOdlikovanje je bilo ustanovljeno 26. maja 1942, oblikoval pa ga je SS-Unterscharf\xc3\xbchrer Ernst Krause iz Liebstandarte-SS \xc2\xbbAdolf Hitler\xc2\xab. Podeljeno je bilo vsem pripadnikom nem\xc5\xa1kih oboro\xc5\xbeenih sil, ki so sodelovali v bojih na vzhodni fronti med 15. novembrom 1941 in 15. aprilom 1942. Ta medalja je najbolj znano kampanjsko odlikovanje Tretjega rajha. Od 20. januarja 1943 so lahko to medaljo dobili tudi pripadniki drugih dr\xc5\xbeav, \xc4\x8dlanic sil Osi. Medaljo so podeljevali\xc2\xa0\xc2\xbbza nazaj\xc2\xab\xc2\xa0do oktobra 1944. Skozi celotno vojno je bilo podeljenih ve\xc4\x8d kot 4.000.000 teh odlikovanj.\n_START_SECTION_\nOpis\n_START_PARAGRAPH_\nMedalja je okrogle oblike s konkavno prvo in konveksno zadnjo stranjo, meri pa 36 mm v premeru. Medalja je sive barve, obdaja pa jo rob srebrne barve. Na vrhu prve strani je tipi\xc4\x8dna nem\xc5\xa1ka \xc4\x8delada srebrne barve, na katero je pritrjen obro\xc4\x8dek za trak. Pod \xc4\x8delado se nahaja vodoravno le\xc5\xbee\xc4\x8da ro\xc4\x8dna bomba\xc2\xa0\xc2\xbb\xc5\xa1tilarica\xc2\xab. Na sredini odlikovanja je orel, ki v krempljih dr\xc5\xbei svastiko in olj\xc4\x8dno vejico. Na zadnji strani je z velikimi tiskanimi \xc4\x8drkami napisano Winterschlacht, pod tem pa z ve\xc4\x8djimi, enakimi \xc4\x8drkami Im Osten ter na dnu 1941/42._NEWLINE_Trak je rde\xc4\x8de barve, na sredini pa ima tanko \xc4\x8drno \xc4\x8drto, obrobljeno s tanj\xc5\xa1ima belima \xc4\x8drtama. Rde\xc4\x8da barva pomeni kri prelito za domovino, beli \xc4\x8drti sneg, \xc4\x8drna \xc4\x8drta pa \xc5\xbealovanje za padlimi soborci.\n_START_SECTION_\nMateriali uporabljeni pri izdelavi\n_START_PARAGRAPH_\nMateriali uporabljeni pri izdelovanju medalje so zelo razli\xc4\x8dni. Zgodnje razli\xc4\x8dice so bile izdelane iz kvalitetne zlitine na bazi cinka, Izdelane so bile s tehniko kovanja in prebarvane na sivo ali \xc4\x8drno, ter srebrno. Kasneje v vojni so zaradi pomanjkanja kvalitetnih materialov za\xc4\x8deli uporabljati manj kvalitetne zlitine, sama tehnika izdelave pa je ostala ista.\n_START_SECTION_\nPodeljevanje in no\xc5\xa1enje medalje\n_START_PARAGRAPH_\nMedalja je bila podeljena v vre\xc4\x8dki rde\xc4\x8derjave, modre ali oran\xc5\xbene barve, na kateri je bilo napisano ime medalje. Zraven se je podelil tudi ustrezen dokument z imenom, priimkom in enoto vojaka, prejemnika._NEWLINE_Medalja je bila zelo cenjena, zato se je na prsih nosila nad levim prsnim \xc5\xbeepom takoj za \xc5\xbeeleznim kri\xc5\xbecem, vedno pa pred kri\xc5\xbecem za vojne zasluge. Zaradi velike pomembnosti medalje se je lahko nosil tudi trakec, ki je bil (kot pri \xc5\xbeeleznem kri\xc5\xbecu) speljan okoli druge luknje za gumb.'